Likumprojekta „Grozījumi Publiskas personas kapitāla daļu un kapitālsabiedrību pārvaldības likumā” sākotnējās ietekmes novērtējuma ziņojums

|  |  |  |
| --- | --- | --- |
| 1. **Tiesību akta projekta izstrādes nepieciešamība** | | |
| 1. | Pamatojums | Latvijas Republikas Saeima 2014.gada 16.oktobrī pieņēma Publiskas personas kapitāla daļu un kapitālsabiedrību pārvaldības likumu (turpmāk – Likums), kas stājās spēkā 2015.gada 1.janvārī. Ar Likuma spēkā stāšanos spēku zaudēja līdz šim valsts un pašvaldību kapitālsabiedrību un kapitāla daļu pārvaldības jomu regulējošais likums „Par valsts un pašvaldību kapitāla daļām un kapitālsabiedrībām”.  Lai uzlabotu Likumā regulēto jautājumu efektīvāku ieviešanu praksē un precizētu likumā konstatētās nepilnības, izstrādāts likumprojekts „Grozījumi Publiskas personas kapitāla daļu un kapitālsabiedrību pārvaldības likumā” (turpmāk - Likumprojekts).  Ministru kabinets 2015.gada 31.marta sēdē pieņēma lēmumu - konceptuāli atbalstīt, ka Publiskas personas kapitāla daļu un kapitālsabiedrību pārvaldības likuma 22.panta otrajā daļā noteikto koordinācijas institūcijas uzdevumu izpildi nodrošinās Pārresoru koordinācijas centrs. Vienlaikus tika uzdots Pārresoru koordinācijas centram atbilstoši šī protokollēmuma 2.punktam sagatavot un iesniegt izskatīšanai Ministru kabineta 2015.gada 7.aprīļa sēdē attiecīgu tiesību akta projektu (MK sēdes protokola Nr.17, 27.§, 28.§), kā arī tika atlikta Ekonomikas ministrijas sagatavotā likumprojekta „Grozījumi Publiskas personas kapitāla daļu un kapitālsabiedrību pārvaldības likumā” izskatīšana (MK sēdes protokola Nr.17, 28.§), ņemot vērā Ministru kabineta 2015.gada 7.aprīļa sēdē lemto (MK sēdes protokola Nr.17, 28.§)**.**  Ministru prezidentes 2015.gada 8.aprīļa rezolūcija Nr.90/TA-575, TA-576, TA-577, TA-578, TA-579, TA-580, TA-581, TA-582, TA-583, TA-584, TA-585, ar kuru uzdots Pārresoru koordinācijas centra vadītājam P.Vilkam iesniegt priekšlikumus par likumprojektu turpmāko virzību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | *I Koordinācijas institūcija un tās uzdevumi*  Likumprojekts paredz grozījumu Likuma 22.panta otrajā daļā, papildinot to ar jaunu punktu (71.punktu), koordinācijas institūcijas uzdevumiem pievienojot sadarbības īstenošanu ar citām institūcijām kapitālsabiedrību un kapitāla daļu pārvaldības jautājumos. Ar to, tai skaitā, saprotot informācijas apmaiņu ar Eiropas Savienības dalībvalstīm un citām valstīm, Ekonomiskās sadarbības un attīstības organizāciju (OECD) un citām starptautiskām organizācijām par korporatīvās pārvaldības jautājumiem, lai veicinātu starptautiskās labās prakses ieviešanu Latvijā.  Likumprojekts arī paredz grozījumu Likuma 31.pantā, nosakot, ka kapitāla daļu turētājs informē koordinācijas institūciju par nominācijas komisijas izveidi un nominācijas komisijas darbā koordinācijas institūcijas izvirzītos pārstāvjus iesaista ar padomdevēja tiesībām pēc koordinācijas institūcijas pieprasījuma.  *II Koordinācijas institūcijas konsultatīvā padome*  Šobrīd Likuma 24.panta pirmās daļas otrais teikums nosaka, ka konsultatīvā padome ir koleģiāla padomdevēja institūcija, kura:  1) izskata izstrādātos un Ministru kabinetam iesniedzamos ar publiskas personas kapitāla daļu pārvaldi un koordinācijas institūcijas darbību saistīto tiesību aktu un politikas plānošanas dokumentu projektus un sniedz viedokli par tiem;  2) izskata koordinācijas institūcijas izstrādātos normatīvo aktu projektus un uz šā likuma pamata izstrādātos vadlīniju projektus un sniedz viedokli par tiem.  Ņemot vērā nepieciešamību precizēt arī Likuma 24.panta pirmajā daļā minēto koordinācijas institūcijas konsultatīvās padomes kompetenci, tiek piedāvāts paplašināt un precizēt tās kompetencē esošo uzdevumu uzskaitījumu, nosakot, ka tā izvērtē un sniedz priekšlikumus par valsts līdzdalības iegūšanu, izbeigšanu vai samazināšanu kapitālsabiedrībās, kā arī par kapitālsabiedrību turpmāko juridisko statusu un pārvaldītāju, izskata citus ar publiskas personas kapitāla daļu pārvaldību un koordinācijas institūcijas darbību saistītus jautājumus. Papildus 24. panta pirmajā daļā tiek paredzēts konsultatīvo padomi veidot no ekspertiem un nozares profesionāļiem, bet 24. panta trešajā daļā tiek piedāvāts noteikt, ka konsultatīvās padomes personālsastāvu un nolikumu apstiprina Ministru kabinets, pārejas noteikumos paredzot to paveikt līdz š.g. 1. jūlijam.    *III Informācijas publiskošana par kapitālsabiedrību*  Skaidrības labad precizēts Likuma 58.panta pirmās daļas 2.punkts, nosakot, ka zvērināta revidenta nepārbaudīti starpperiodu pārskati ir jāgatavo par 3 mēnešiem, par 6 mēnešiem, par 9 mēnešiem un par 12 mēnešiem.  Tāpat arī precizēta Likuma 58.panta ceturtā daļa, nosakot, ka zvērināta revidenta nepārbaudītos starpperiodu pārskatus par 3 mēnešiem, par 6 mēnešiem, par 9 mēnešiem un par 12 mēnešiem sagatavo atbilstoši Gada pārskatu likumam, nevis atbilstoši starptautiskajiem finanšu pārskatu standartiem, ņemot vērā, ka Gada pārskatu likumā noteiktās prasības atšķiras no starptautisko finanšu pārskatu standartu prasībām un kapitālsabiedrību starpperiodu pārskatu sagatavošana atbilstoši starptautiskajiem finanšu pārskatu standartiem nesamērīgi palielinātu administratīvo slogu, ievērojot to, ka gada pārskatus kapitālsabiedrības izstrādā saskaņā ar Gadu pārskatu likumā noteiktajām prasībām. Gada pārskatu likuma 54.pantā noteiktais izņēmums, kas atļauj kapitālsabiedrībām, kas atbilst noteiktiem kritērijiem, nesagatavot vadības ziņojumu, naudas plūsmas pārskatu un pašu kapitāla izmaiņu pārskatu, nebūtu piemērojams publiskajām personām piederošajām kapitālsabiedrībām. Šādas starpperiodu pārskatu sagatavošanas prasības likumprojekta paredzētajā apjomā saskaņā ar Finanšu instrumentu tirgus likumu ievēro kapitālsabiedrības, kuru akcijas ir publiskajā apgrozībā un Ekonomiskās sadarbības un attīstības organizācijas (OECD) vadlīnijās valsts kapitālsabiedrību pārvaldībai ir nostiprināts princips, ka valsts kapitālsabiedrībām savā darbībā ir jāievēro un jānodrošina tāda paša veida atklātības prasības kā biržā kotētiem uzņēmumiem. Pēc nozaru ministriju Ministru kabinetā iesniegtajiem valsts kapitālsabiedrību 2013.gada pārskatu datiem secināms, ka Gada pārskatu likuma 54.panta kritērijiem atbilst vienpadsmit valsts kapitālsabiedrības. Ņemot vērā grāmatvedības sistēmu datorizācijas pakāpi, papildus prasību izpilde šīm kapitālsabiedrībām nevarētu radīt nesamērīgu slogu. Tāpat būtu ieteicams veikt atbilstošus grozījumus Gada pārskatu likumā, lai novērstu jebkādas šaubas par tiesību normu savstarpēju pretrunīgumu.  *IV Valdes locekļu atalgojuma jautājumi un pilnvarojuma līguma slēgšana*  Šobrīd Likuma 79.panta piektā daļa un 115.panta otrā daļa nosaka, ka ar sabiedrības valdes locekli slēdz pilnvarojuma līgumu par valdes locekļa pienākumu izpildi.  Ņemot vērā, ka atbilstoši Likumam valdes locekļa atlīdzību nosaka kapitālsabiedrības padome (ja tāda ir izveidota) vai akcionāru (dalībnieku) sapulce un to, ka valdes locekļu pilnvarojuma līgumos tiek pielīgti atlīdzības nosacījumi, būtu jānostiprina nosacījums, ka ar valdes locekli slēdzamo pilnvarojuma līgumu pirms tā noslēgšanas apstiprina dalībnieku (akcionāru) sapulce vai padome (ja tāda izveidota).  Visas likumā noteiktās valdes locekļa tiesības un pienākumi rodas brīdī, kad valdes loceklis tiek ievēlēts amatā. Tādēļ ar valdes locekli noslēdzamais pilnvarojuma līgums dalībnieku (akcionāru) sapulcē vai padomē (ja tāda izveidota) būtu apstiprināms vienlaikus ar valdes locekļa ievēlēšanu.  Likuma 80. un 113.pants nosaka, ka valde ir sabiedrības izpildinstitūcija, kura vada un pārstāv sabiedrību kopīgi, tādēļ situācijā, ja valdē ir vairāki locekļi, lai izvairītos no līguma slēgšanas pašam ar sevi, tad dalībnieku (akcionāru) sapulce vai padome (ja tāda izveidota) kā pilnvaras devējs var pilnvarot vienu valdes locekli parakstīt pilnvarojuma līgumu ar citu valdes locekli.  Saskaņā ar Likuma 79.panta sesto daļu un 117.panta trešo daļu pilnvarojuma līgumā valdes loceklim var pielīgt apdrošināšanu un atsaukšanas pabalstu. Skaidrības labad tiek ierosināts papildināt minētās normas ar teikumu, ja pilnvarojuma līgumā nav pielīgta apdrošināšana un atsaukšanas pabalsts, tos nepiešķir.  *Par valdes locekļa mēneša atlīdzības noteikšanas kritērijiem un atlīdzības ikgadēju pārskatīšanu*  Likuma 79.panta ceturtā daļa un 117.panta pirmā daļa nosaka, ka mēneša atlīdzību valdes locekļiem nosaka, ievērojot Ministru kabineta noteikumos paredzēto mēneša atlīdzības maksimālo apmēru. Ministru kabinets nosaka valdes locekļa mēneša atlīdzības maksimālo apmēru, ņemot vērā vidējo atlīdzību vadībai līdzīga lieluma (neto apgrozījums, bilances kopsumma, darbinieku skaits) sabiedrībās privātajā sektorā vai — atsevišķos gadījumos — nozarē, kurā attiecīgā sabiedrība darbojas. Valdes locekļa mēneša atlīdzības maksimālais apmērs nekādā gadījumā nedrīkst pārsniegt Centrālās statistikas pārvaldes oficiālajā statistikas paziņojumā publicēto valstī strādājošo iepriekšējā gada mēneša vidējās darba samaksas apmēru, kas noapaļots pilnos euro un kam piemērots koeficients 10. Valdes locekļa mēneša atlīdzību nosaka uz visu valdes locekļa pilnvaru termiņu ar tiesībām to pārskatīt reizi gadā pēc gada pārskata apstiprināšanas. Mēneša atlīdzības noteikšanā ņem vērā šādus kritērijus: 1) kapitālsabiedrības darbības rezultāti iepriekšējā pārskata gadā; 2) vidēja termiņa darbības stratēģijas izpilde un kapitālsabiedrības darbības rezultāti saskaņā ar definētajiem finanšu un nefinanšu mērķiem.  Iepriekš minētie kritēriji būtu jāņem vērā, nosakot prēmijas apmēru valdes loceklim, bet mēneša atlīdzības apmērs būtu nosakāms balstoties uz vidējo atlīdzību vadībai līdzīga lieluma (neto apgrozījums, bilances kopsumma, darbinieku skaits) sabiedrībās privātajā sektorā vai — atsevišķos gadījumos — nozarē, kurā attiecīgā sabiedrība darbojas. Atlīdzības noteikšanas kārtība būs ietverta noteikumos, ko izdos Ministru kabinets un kuros būs noteikts valdes locekļu atlīdzības maksimālais apmērs, ko nedrīkstēs pārsniegt. Atlīdzības apmēru valdes loceklim var ietekmēt viņa kvalifikācija, pieredze un citi faktori, ko ņem vērā dalībnieku (akcionāru) sapulce vai padome (ja tāda izveidota) nosakot atalgojumu. Šobrīd tiek piedāvāts, ka likumā minētos atlīdzības noteikšanas kritērijus ņem vērā, nosakot prēmiju valdes locekļiem par gada rezultātiem, nevis nosakot mēneša atlīdzību, vienlaikus izslēdzot Likuma 79.panta ceturtās daļas ceturto un piekto teikumu un 117.panta pirmās daļas ceturto un piekto teikumu, kas nosaka, kādus kritērijus ņem vērā nosakot mēneša atlīdzību.  Dalībnieku (akcionāru) sapulcei vai padomei (ja tāda izveidota) jāļauj pārskatīt valdes atalgojumu jebkurā laikā, kad tā to uzskata par nepieciešamu, nevis tikai pēc gada pārskata apstiprināšanas.  *V Kapitāla daļu pārdošanas jautājumi*  Saskaņā ar Likuma pārejas noteikumu 12.punktā šajā likumā paredzētās valsts kapitāla daļu atsavināšanu veicošās institūcijas uzdevumu pilda valsts akciju sabiedrība "Privatizācijas aģentūra" (turpmāk — Privatizācijas aģentūra) līdz brīdim, kad Ministru kabinets pieņems lēmumu par valsts kapitāla daļu atsavināšanu veicošo institūciju un Privatizācijas aģentūra būs nodevusi tās turējumā esošās kapitāla daļas. Ņemot vērā, ka Likums paredz, ka Privatizācijas aģentūra, kas ir valsts kapitālsabiedrība, joprojām pilda atsavināšanu veicošās institūcijas uzdevumus, tādēļ Likumā ir nepieciešams iestrādāt valsts kapitāla daļu atsavināšanas veicošās institūcijas finansēšanas noteikumus.  Attiecīgi Likumprojekts paredz papildināt ar nosacījumu (Likuma 143.pants), ja atsavināšanu veicošā institūcija ir valsts kapitālsabiedrība, tad tās ieņēmumus no valsts kapitāla daļu pārdošanas veido atskaitījumi no kapitāla daļu atsavināšanas iegūtajiem līdzekļiem, nosakot, ka atskaitījumu apmēru un to noteikšanas kārtību nosaka Ministru kabinets. Šāds papildinājums nepieciešams, jo gadījumā, ja valsts kapitāla daļu pārdošanu organizē valsts iestāde, tad visas ar pārdošanu saistītās darbības tiek finansētas no valsts budžeta, taču gadījumā, ja atsavināšanu veicošā institūcija ir valsts kapitālsabiedrība, tad ir jāparedz finansēšanas mehānisms.  Tāpat ir nepieciešams precizēt mehānismu, pēc kāda nosaka publiskas personas kapitāla daļu pārdošanas sākotnējo vērtību (Likuma 140.pants). Šobrīd Likuma 140.panta pirmā daļa nosaka, ka publiskas personas kapitāla daļu pārdošanas sākotnējā vērtība ir vērtība, ko noteicis neatkarīgs sertificēts vērtētājs saskaņā ar Latvijā atzītiem vērtēšanas standartiem. Taču ņemot vērā, ka valsts kapitāla daļas var būt arī publiskajā apgrozībā un ņemot vērā to vērtības noteikšanas specifiku, būtu nepieciešams nošķirt gadījumus, ja tiek pārdotas kapitāla daļas, kuras atrodas publiskajā apgrozībā, un citus gadījumus. Ja tiek pārdotas kapitāla daļas, kuras atrodas publiskajā apgrozībā*,* publiskas personas augstākā lēmējinstitūcija, pieņemot lēmumu par kapitāla daļu pārdošanu, nosaka sākotnējās vērtības noteikšanas kārtību  Taču attiecībā uz pārējiem gadījumiem tiek saglabāta kārtība, ka to valsts kapitāla daļu sākotnējo vērtību, kuras nav publiskajā apgrozībā, nosaka sertificēts vērtētājs saskaņā ar Latvijā atzītiem vērtēšanas standartiem.  Tādā veidā Likums dod iespēju, pieņemot lēmumus par kapitāla daļu pārdošanu, izvēlēties kapitāla daļu sākotnējās vērtības noteikšanas veidu, ņemot vērā konkrēto kapitāla daļu pārdošanas īpatnības.  *VI Nepieciešamie grozījumi, lai ieviestu pāreju Likumā noteiktu uzdevumu izpildē*  Lai varētu nodrošināt Likuma efektīvu ieviešanu, tas ir jāievieš pakāpeniski, t.i., Likumā ir uzdevumi, kuru ieviešanai ir jābūt pakāpeniskai, piemēram, vidēja termiņa darbības stratēģijas izstrāde un ieviešana, informācijas publiskošanas prasības, centralizēta publiskā pārskata sagatavošana par valsts kapitālsabiedrībām un valsts kapitāla daļām par iepriekšējo gadu, koordinācijas institūcijas līdzdalība dažādu jautājumu risināšanā. Taču ar likuma spēkā stāšanās brīdi šos uzdevumus uzreiz nav iespējams izpildīt. Daļai Likumā minēto uzdevumu ieviešanai vai pārejai uz jauno regulējumu ir noteikts pārejas periods, savukārt atsevišķu uzlabojumu ieviešanai pārejas periods nav noteikts, piemēram, nepieciešams noteikt termiņu līdz kuram publiskas personas kapitālsabiedrībām un publiski privātajām kapitālsabiedrībām jāizstrādā vidēja termiņa darbības stratēģiju. Tāpat nav noteikts termiņš līdz kuram koordinācijas institūcijai ir jāizveido interaktīva mājaslapa internetā — datubāze, kurā pieejama aktuālā informācija par valsts kapitāla daļām un to pārvaldību, korporatīvās pārvaldības principu ieviešanu un atsevišķiem pārvaldības aspektiem.  Tāpat arī sākotnēji nebija ņemts vērā, ka koordinācijas institūcijai būs jāpiesaista papildus personāls, tādēļ nepieciešams grozīt pārejas noteikumus, lai noteiktu, ka koordinācijas institūcijai nav jānodrošina uzreiz visu Likumā noteikto uzdevumu izpilde, bet gan atsevišķiem uzdevumiem nosakot, ka tie ir jāsāk pildīt no kāda konkrēta datuma, piemēram, pārejas noteikumu 2.punktā paredzēto Ministru kabineta noteikumu izdošana pārceļama no 2015.gada 1.jūlija uz 2015.gada 1.oktobri, publisko pārskatu par valsts kapitālsabiedrībām un valsts kapitāla daļām par 2014. gadu paredzēts iesniegt līdz 2015.gada 1.decembrim, koordinācijas institūcijai pārstāvjus darbam nominācijas komisijās izvirzīt no 2015.gada 1.jūlija, atzinumu sniegšanu par kapitālsabiedrību darbības stratēģijām paredzēts uzsākt no 2016.gada 1.janvāra. Koordinācijas institūcija nevērtēs līdz 2016. gada 1. janvārim apstiprinātās un spēkā esošās kapitālsabiedrību darbības stratēģijas. Kapitālsabiedrības, kam līdz minētās likuma pārejas normas spēkā stāšanās dienai ir spēkā esoša vidēja termiņa darbības stratēģija, līdz stratēģijas pārskatīšanai turpina strādāt saskaņā ar esošo stratēģiju. Vienlaikus pārejas noteikumos paredzēts grozījums, nosakot, ka Likuma 32. pants par koordinācijas institūcijas atzinuma saņemšanu par atvasinātas publiskas personas līdzdalību kapitālsabiedrībās ir spēkā no 2016.gada 1.janvāra.  Ņemot vērā iepriekš minēto, nepieciešams Likumā pārejas noteikumos precizēt kā tiek ieviestas un izpildītas jaunās prasības gan publisko personu kapitālsabiedrībās, gan attiecībā uz koordinācijas institūcijas iesaisti.  *VII Tehniski precizējumi*  Tāpat nepieciešams veikt atsevišķus tehniskus precizējumus Likumā (attiecīgi Likuma 15.panta trešajā daļā; 22.panta otrās daļas 4., 5.punktā; 23.pantā; 26., 27.pantā, 28.panta nosaukumā, 30.panta pirmajā daļā; 37.panta piektajā daļā, 141.panta pirmās daļas 2. un 4.punktā, pārejas noteikumos. |
| 3. | Projekta izstrādē iesaistītās institūcijas | Pārresoru koordinācijas centrs, Ekonomikas ministrija |
| 4. | Cita informācija | Likumprojekta sākotnējo redakciju izstrādāja Ekonomikas ministrija, atbilstoši Ministru kabineta 2015.gada 31.marta sēdē lemtajam, Pārresoru koordinācijas centrs ir izvērtējis un precizējis likumprojektu.  Vienlaikus ar likumprojektu izskatīšanai Ministru kabinetā tiek virzīti Pārresoru koordinācijas centra sagatavotie Ministru kabineta noteikumu projekts „Grozījumi Ministru kabineta 2011. gada 19. oktobra noteikumos Nr.815 „Pārresoru koordinācijas centra nolikums”” un Ministru kabineta rīkojuma projekts „Par valsts kapitālsabiedrību un valsts kapitāla daļu pārvaldības koordinācijas institūciju”, to atbalstīšanas gadījumā Pārresoru koordinācijas centrs būs atbildīgā institūcija par publisko personu kapitālsabiedrību politikas izstrādi un ieviešanu, tai skaitā par tiesību aktu projektu, politikas plānošanas dokumentu projektu un vadlīniju izstrādi publisko personu kapitālsabiedrību pārvaldības jomā. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Publiskas personas kapitālsabiedrības, publiskas personas kapitāla daļu turētāji. |
| 2. | Tiesiskā regulējuma ietekme uz tautsaimniecību un administratīvo slogu | Grozījumi Likumā samazinās likuma normu plašas interpretācijas iespējas, noteiks saprātīgu un pakāpenisku Likumā noteikto prasību ieviešanas laiku. Netiek radīts papildus administratīvais slogs. |
| 3. | Administratīvo izmaksu monetārs novērtējums | Nav. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Projekts šo jomu neskar* |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nav |
| 2. | Atbildīgā institūcija | Pārresoru koordinācijas centrs |
| 3. | Cita informācija | Ar šo likumprojektu paredzēts grozīt šobrīd spēkā esošo Likumu. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Projekts šo jomu neskar* |

|  |
| --- |
| **VI. Sabiedrības līdzdalība un komunikācijas aktivitātes** |
| *Projekts šo jomu neskar* |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Publiskas personas kapitālsabiedrības, publiski privātas kapitālsabiedrības, publiskas personas kapitāla daļu turētāji. |
| 2. | Projekta izpildes ietekme uz pārvaldes funkcijām | Projekts šo jomu neskar. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

**Ministru prezidente L.Straujuma**

**PKC vadītājs P.Vilks**

28.04.2015. 08:55

2341

V.Vesperis

67082812, vladislavs.vesperis@pkc.mk.gov.lv